b'\n_START_ARTICLE_\nUusi maailma (romaani)\n_START_SECTION_\nVastaanotto\n_START_PARAGRAPH_\nSF Siten Rich Hortonin mielest\xc3\xa4 kirja on kiinnostava, mutta ei toimi kokonaisuutena. Kieli on v\xc3\xa4lill\xc3\xa4 k\xc3\xb6mpel\xc3\xb6\xc3\xa4 ja juoni sekava. Siirroksen maailma on kuitenkin kuvattu kiehtovasti. Saman sivuston arvostelijan Martin Lewisin mielest\xc3\xa4 kirjan juoni olisi hy\xc3\xb6tynyt sadasta lis\xc3\xa4sivusta. The Guardianin Keith Brooken mukaan teos on kiehtova mutta hajanainen._NEWLINE_Strange Horizons -sivuston Dan Hartland ei ollut vakuuttunut siit\xc3\xa4, ett\xc3\xa4 kirjailijan luoma sekoitus keskiaikaista ja nykyajan maailmaa toimii. Henkil\xc3\xb6it\xc3\xa4 on kirjaan liian paljon eik\xc3\xa4 Swainston onnistu lunastamaan esikoisteoksessaan her\xc3\xa4tt\xc3\xa4mi\xc3\xa4\xc3\xa4n lupauksia. Keskeisten henkil\xc3\xb6iden kuvaus ja teoksen loppupuoli ovat kuitenkin onnistuneita._NEWLINE_T\xc3\xa4htivaeltaja-lehden Kimmo Lehtosen ja Lapin kansan Erkki Wideniuksen mukaan ihmissuhteiden k\xc3\xa4sittely ja kuolemattomuuden pohdiskelu antavat romaanille syvyytt\xc3\xa4. Lehtosen mukaan teos erottuu edukseen pohtiessaan etenkin kirjallisuudenlajinsa ep\xc3\xa4johdonmukaisuuksia, kuten fantasiamaailman historian pys\xc3\xa4htyneisyytt\xc3\xa4. Widenius mainitsee, ett\xc3\xa4 sotakuvaus maistuu toistolta eik\xc3\xa4 romaani aina toimi kokonaisuutena._NEWLINE_Kriitikko Toni Jerrman kirjoitti romaanin k\xc3\xa4sittelev\xc3\xa4n ihmisyyden keskeisi\xc3\xa4 kysymyksi\xc3\xa4: kasvamisen ja muuttumisen t\xc3\xa4rkeytt\xc3\xa4, kaipausta, rakkautta ja ihmissuhteita. \xe2\x80\x9dUskomattoman rikas ja omaper\xc3\xa4inen tarina her\xc3\xa4tt\xc3\xa4\xc3\xa4 Nelimaan pakahduttavasti henkiin. Loistoon, johon harvempi alan teos on koskaan ylt\xc3\xa4nyt.\xe2\x80\x9d'